Anexa nr. 1 la HCL nr.\_\_\_\_\_\_\_\_ din \_\_\_.\_\_\_.2025

**REGULAMENT**

***CONCURS DE IDEI ȘI CONCEPT***

***„ STATUIE CONSTANTIN ROMANU-VIVU ”***

1. **DATE** **GENERALE**

**1.1.** Concursul de idei are drept promotor/organizator Municipiul Târgu Murel, cu sediul în Piața Victoriei, nr.3, web: [www.tirgumures.ro](http://www.tirgumures.ro),prin Serviciul public Administraţia Domeniului Public. Obiectivul concursului este desemnarea celei mai potrivite soluţii de realizare a proiectul intitulat „STATUIE CONSTANTIN ROMANU-VIVU”, care urmează a se amplasa în Parcul Eroilor, la baza Cimitirului Eroilor Români, str. Gheorghe Marinescu. Amplasarea se va realiza cu respectarea tuturor prevederilor legale în vigoare privind urbanismul și autorizarea executării lucrărilor de construcții, precum și cu avizul privind concepția artistică a statuii, emis de Ministerul Culturii și Cultelor sau după caz de serviciile deconcentrate ale acestuia.

Promotorul concursului asigură fonduri bugetare pentru premii și pentru serviciile de proiectare și execuție care se vor contracta cu câștigătorul Premiului I.

**1.2.** Tipul concursului. După modul de organizare, se adresează categoriei profesionale a artiștilor plastici și categoriile profesionale în arhitectură. Concursul se va desfăşura conform prevederilor prezentului regulament care este obligatoriu pentru toţi participanţii și este în concordanță cu normele legale aplicabile.

Concursul se desfășoară în baza următoarelor principii:

*liberă concurență* - asigurarea accesului la concurs a tuturor persoanelor care îndeplinesc condițiile stabilite în prezentul Regulament.

*obiectivitate* - selectarea celor mai reușite proiecte în baza cerințelor și a criteriilor de evaluare stabilite pentru concurs.

*transparență și acces la informație* - asigurarea tuturor persoanelor interesate cu informații referitoare la modul de organizare și desfășurare a concursului.

Concursul încurajează creativitatea, calitatea soluțiilor/ideilor, fundamentarea și sustenabilitatea acestora ca fiind criterii de baza în evaluarea proiectelor.

**1.3.** Juriul concursului. Juriul este suveran, decizia sa nu poate fi contestată și este obligatorie pentru Promotor. Fiecare membru al juriului are un vot. Deciziile juriului vor fi luate prin vot majoritar. Clasamentul se va realiza pe baza punctajului obţinut de fiecare concurent conform formularului de jurizare, fiind desemnaţi câştigători, participanţii care au întrunit cel mai mare punctaj.

Fiecare membru al juriului va acorda punctaj pentru fiecare proiect. Suma punctajului acordat, în ordinea descrescătoare a acestora, va determina desemnarea câştigătorilor, punctajul cel mai mare reprezentând premiul I, apoi următorul premiul II şi al treilea punctaj ca mărime premiul III.

În cazul egalității, Președintele juriului are votul decisiv.

* Președintele juriului se numește prin vot de către membrii juriului;
* Juriul își stabilește de comun acord metodologia de lucru;
* Juriul evaluează toate proiectele depuse în baza criteriilor aplicate pentru stabilirea proiectului câștigător indicate în tema de concurs și anunțul de participare;
* Juriul stabilește o ierarhie finală și un singur câștigător al concursului;
* Juriul întocmește și înaintează Promotorului, Raportul juriului privind lucrările juriului și rezultatele concursului, explicând alegerile făcute și incluzând recomandările sale. Raportul juriului este un document întocmit în limba română și semnat de către toți membrii juriului;
* Juriul își rezerva dreptul de a nu desemna nici un câștigător în cazul, în care consideră justificată această decizie.

**1.4.** Concursul va avea un spațiu pe internet, rezervat într-un spațiu vizibil în cadrul paginii de internt [www.tirgumureș.ro](http://www.tirgumureș.ro) , unde vor fi afișate toate comunicările, informațiile, actualizările privitoare la concurs. Adresarea întrebărilor și comunicarea răspunsurilor se va face tot prin internet, pe site-ul mai sus menționat.

**1.5.** Secretariatul concursului se va realiza de către Promotor prin intermediul personalului din cadrul S.P.A.D.P.

Secretariatul are următoarele atribuțiuni:

* Asigură înregistrarea proiectelor depuse de concurenți;
* Asigură parcurgerea tuturor procedurilor premergătoare lansării concursului;
* Înregistrează întrebările concurenților, asigură redactarea și comunicarea răspunsurilor la întrebările acestora;
* Asistă juriul în întocmirea proceselor verbale de jurizare;
* Asigură comunicarea și anunțarea rezultatelor jurizării.

**2**. **PARTICIPAREA** **LACONCURS**

**2.1.** Concursul se adresează membrilor artiștilor plastici,studenților din universitățile de profil, birouri individuale de arhitectură, societăți civile de arhitectură sau asocieri potrivit legislației, fără a limita însă participarea la concurs a altor profesioniști.

**2.2.** La concurs pot participa artiști plastici, designeri, arhitecți sau studenți de la universități de profil, care fac dovada că au avut lucrări similare. Aceștia trebuie să țină însă seamă de faptul că este necesar să aibă, în eventualitatea câștigării concursului, capacitatea de a forma o echipă capabilă să elaboreze, în condițiile legii, un proiect tehnic și să poată realiza execuția lucrării. Această precizare este considerată necesară deoarece, autorul câștigător al Premiului I va primi comanda pentru elaborarea proiectului tehnic și execuția acestei lucrări de artă, potrivit Legii nr. 98/2016. Singurul responsabil de încredinţarea unui mandat de proiectare și execuție este Promotorul (Municipiul Târgu Mureș), în condițiile Legii nr. 98/2016.

• Concurenții persoane juridice vor avea obligatoriu ca asociat sau angajat un arhitect cu drept de semnătură, membru al Ordinului Arhitecților din România.

* Individual sau prin asociere, concurenții trebuie să dețină capacitatea de încheiere a unui contract de servicii de proiectare și execuție, capacitate ce va trebui dovedită în fața Promotorului.

**2.3.** Pentru ca lucrările concurenților să fie luate în considerare, acestea trebuie să respecte condițiile privind calitatea de concurent, tema și regulamentul concursului, anonimatul, data și ora limită a predării, potrivit anunțului de lansare a concursului de idei, postat pepagina de internet a municipiului: [www.tirgumures.ro](http://www.tirgumures.ro) .

**3.** **DESFĂŞURAREA** **CONCURSULUI**

**3.1.** Înscrierea la concurs se poate face prin accesarea site-ului instituției, completarea formularului de înscriere afișat și transmiterea acestuia la adresa de e-mail: [primaria@tirgumures.ro](mailto:primaria@tirgumures.ro), în interval **de** **20** **zile** **de** **la** **data** **lansării concursului**, potrivit Calendarului de desfășurare - Anexa nr. 6.

**Data lansării concursului se va realiza printr-un anunț emis de Promotor, afișat pe pagina de internet a municipiului:** **[www.tirgumures.ro](http://www.tirgumures.ro) , la loc vizibil la sediul Municipiului Târgu Mureș și în Sistemul Electronic al Achizițiilor Publice.**

**3.2.** Documentația suport (Tema de concurs, Regulamentul, eventualele planuri și fotografii conexate temei), va putea fi descărcată de pe site-ul instituției. Prezentarea este liberă, fiind la aprecierea concurentului, așa cum acesta consideră că ideea va fi mai bine înțeleasă, numărul de planșe și formatul înscriindu-se în cerințele de la pct. 3.4 aferent Regulamentului concursului.

**3.3.** Concurenții vor putea pune întrebări și vor putea primi răspunsuri clarificatoare la problemele și nelămuririle legate de concurs, în intervalul de timp menționat în calendarul concursului. Corespondența legată de întrebări și răspunsuri se va face prin e-mail și se va purta numai cu concurenții înscriși conform punctului 3.1. și va avea rolul de a completa tema și regulamentul concursului, considerându-se parte integrantă a acesteia.

**3.4.** **Prezentarea lucrărilor**:

Fiecare proiect va cuprinde într-un unic ambalaj/tub următoarele:

1. Piese desenate, 6 planșe, format A3;

* plan de situație 1:500,
* plan de detaliu 1:50,
* toate perspectivele și secțiunile considerate relevante pentru conceptul prezentat, dar nu mai puțin de 4 perspective,
* axonometrii, detalii, texte explicative considerate necesare,
* colaje, fotografii și alte piese considerate necesare pentru prezentare și pentru înțelegerea corectă a obiectului prezentat.

1. Piese scrise, format A4, numărul filelor nefiind limitat,

* concurenții vor prezenta conceptul propus. Textul poate fi însoțit de scheme sau alte reprezentări grafice,
* oferta economică în legătură cu conceptul prezentat,
* valoarea investiției – deviz estimativ (proiectare și execuție). Devizul va avea valorile exprimate în LEI, fără TVA. Devizul va constitui baza de negociere pentru încheierea contractului de servicii de proiectare și execuție cu câștigătorul concursului. Lipsa devizului va conduce la descalificare.

**3.5. Predarea lucrărilor** se va face prin poștă, pe adresa P-ța Victoriei nr. 3, 540026, Târgu Mureș, sau direct la Registratura Primăriei Municipiului Târgu Mureș, proiectele inregistrare se vor transporta la sediul S.P.A.D.P., strada Kós Károly, nr.1B, ulterior înregistrării la Registratura Primăriei Municipiului (camera 13) introducându-se într-un plic/colet planșele de prezentare și celelalte piese necesare conform temei, precum și un suport USB (stick de memorie), protejat de un ambalaj rezistent la șocuri, cuprinzând piesele scrise și desenate menționate la punctul 3.4. de mai sus, dar și plicul secretizat cuprinzând formularul de participare completat și ștampilat, în conformitate cu prevederile prezentului regulament.

Plicul sau coletul conținând lucrările, în cazul că nu se vor depune direct la Registratura Primăriei Târgu Mureș, unde vor primi un număr de înregistrare, vor fi expediate prin poștă pe adresa Promotorului, cu confirmare de primire.

Data limită la care se pot depune dosarele la registratură este conform Anexei nr. 6, punctul 5 – Calendarul concursului. Aceleași dată și oră limită vor trebui să fie menționate pe plicul/coletul expediat prin poștă.

**3.6.** Un concurent poate depune un singur proiect în concurs, în condițiile prevăzute de prezentul regulament.

Piesele predate în cadrul concursului nu se returnează concurenților.

**3.7.** Concurenții nu au dreptul de a contacta membrii juriului în legătură cu indiferent orice problemă legată de concurs. La rândul lor, membrii juriului vor păstra discreția asupra deliberărilor.

**3.8.** Comunicarea rezultatelor concursului se va face pe pagina de internet a municipiului: [www.tirgumures.ro](http://www.tirgumures.ro) , în conformitate cu calendarul de desfășurare a concursului.

**3.9.** Juriul concursului își asumă întreaga responsabilitate asupra alegerii proiectelor câștigătoare și are obligația de a evalua proiectele depuse potrivit Formularului de jurizare – Anexa nr. 5. La finalizarea lucrărilor va întocmi procesul verbal de jurizare privind lucrările și rezultatele Concursului.

**3.10.** Materialele predate devin proprietatea Promotorulu, care le poate folosi ca material documentar sau le poate face publice în materialele de popularizare a concursului, materiale de presă, eventuale anchete publice sau alte asemenea acțiuni, cu menționarea numelor autorilor.

Prin participarea la concurs, odată cu semnarea formularului de participare, concurenții își dau acordul pentru utilizarea imaginilor și datelor din materialele de prezentare, prin tipărire sau publicare sub diverse forme, precum și pentru expunerea acestora în public.

**3.11.** Calendarul concursului este prezentat în Anexa nr. 6.

**4.** **ANONIMATUL** **LUCRĂRILOR**

**4.1.** Pentru păstrarea anonimatului se va respecta regulamentul concursului.

**4.2.** Toate documentele proiectului, solicitate concurenţilor (planşe, piese scrise) vor purta un cod de identificare compus din şapte caractere: două litere şi cinci cifre înscrise într-un dreptunghi de 5x3 cm înscris în colţul din dreapta sus al fiecărui document. Acest simbol va fi acoperit cu hârtie neagră netransparentă pe ambele feţe ale planşelor şi pieselor scrise (dacă este cazul), prin lipire pe contur. Aceiași operație va fi efectuată și pe coperta suportului USB (vezi punctul 3.5. al prezentului regulament).

Toate aceste documente, reprezentând documente de identificare, se vor închide într-un plic alb pe care se va înscrie în colţul din dreapta sus, într-un dreptunghi de 5×3 cm, un cod de identificare compus din şapte caractere: două litere şi cinci cifre, iar în colţul din dreapta jos înscrisul “PLIC DE IDENTIFICARE”.

Documentaţia de specialitate va conţine:

– Prezentarea narativ – descriptivă a ideii şi motivaţia alegerii atât a statuii şi a soclului, cât şi a elementelor menite să asigure percepţia vizuală pe timp de noapte. format A4

– Prezentarea devizului (drepturi de autor şi costuri de realizare). format A4

– Capacitatea de încheiere a unui contract de servicii de proiectare. format A4

(se vor prezenta documente care demonstrează capacitatea de proiectare și execuție direct sau prin încheierea unui contract cu terţi; angajament ferm pentru încheierea unui contract de proiectare și execuție).

Fiecare pagină a părţii scrise a documentaţiei de specialitate va avea înscris în partea dreaptă sus acelaşi cod de identificare cu cel înscris pe plicul de identificare.

Niciuna din piesele componente ale documentaţiei de specialitate nu vor conţine numele autorului lucrării.

**4.3.** Pentru identificarea participanţilor aceştia vor trimite Promotorului, ambalat în acelaşi colet/tub cu proiectul, un plic alb pe care se va aplica înscrisul “PLIC DE IDENTIFICARE” și va conține codul de identificare, de data aceasta neacoperit, **o** **coală** **de** **hârtie** **albă** **pe** **care** **vor** **fi** **trecute** **numele** **autorilor**, **colaboratorilor** **şi** **calitatea** **lor.**

Totodată, în plicul alb amintit mai sus, va fi introdusă o declaraţie de autor, prin care elaboratorii proiectului îşi asumă această calitate, cât și angajamentul autorului statuii că va realiza statuia în cazul în care propunerea sa va fi aleasă pentru realizarea statuii.

**4.4.** Plicul de identificare, sigilat, se va introduce în coletul sau plicul în care se află toate materialele de concurs, planșele pe suport hârtie și suportul USB (vezi punctul 3.5.).

**4.5.** La primirea coletelor/plicurilor, secretariatul concursului va înlătura ambalajul ce ar putea conduce la identificarea participanţilor. Proiectele vor primi un număr de concurs aleatoriu faţă de numărul de ordine al înregistrării la primire.

**4.6.** Plicurile ce conţin identificarea concurenţilor vor fi strânse de secretarul concursului, şi puse la dispoziţia juriului numai după redactarea raportului acestuia, când juriul trece la identificarea concurenţilor.

**5.** **VALORIFICAREAPROIECTELOR**

**5.1.** Materialele predate de concurenți constituie proprietatea Promotorului și nu se returnează. De aceea, concurenții nu vor include în prezenarea proiectelor trimise, planșe sau machete, pe care ar dori să le recupereze după jurizare.

**5.2.** Se va organiza o expoziție publică, cu toate lucrările înscrise în concurs.

**5.3.** Proiectul câștigător dă posibilitatea titularului să primească, prin atribuire directă, comanda pentru elaborarea proiectului de execuție și adaptarea la teren a acestuia, pe amplasamentul concret.

**5.4.** Prin participarea la concurs și prin completarea, semnarea și expedierea formularului de participare, concurenții confirmă acordul lor pentru prezentul regulament, căruia urmează să se conformeze.

**6.** **CRITERII** **DE** **EVALUARE** **ȘI** **SELECȚIE**

**Criteriul de atribuire utilizat:** Cel mai bun raport calitate-preţ.

Factori de evaluare și ponderile acestora:

**I.** **Factorul artistic - cultural şi calitativ**:

- 60 % din evaluarea finală (maxim 60 puncte)

**1.** **Calitatea artistică și valoarea culturală a ansamblului sculptural** - 50% din evaluarea finală (maxim 50 puncte)

Juriul va puncta cu maxim 50 puncte (P1) calitatea artistică și valoarea culturală a ansamblului sculptural propus, ținând cont de:

a) Integrarea în spațiul urban al Parcului Eroilor – la baza Cimitirului Eroilor Români.

Integrarea se va analiza din punct de vedere al aspectelor care țin de concurent: amplasament, scară - raport de mărime față de obiectele din jur și față de fundal, forme, materiale, culori, texturi.

Pentru a demonstra integrarea din punct de vedere al materialului/ materialelor din care se va realiza monumentul și soclul, prezentarea acestuia va cuprinde și specificații tehnice: materialul / materialele din care se va realiza monumentul, culori, texturi.

b) Claritatea exprimarii artistice: coerența soluției propuse cu trăsăturile fizice și de personalitate ale scriitorului, cu timpul in care a trăit acesta.

c) Capacitatea de a transmite idei, principii, valori, emoții asociate cu personalitatea evocată.

d) Calitatea compozițiel și a designului.

e) Creativitatea, originalitatea lucrării de artă.

**2.** **Termen de realizare a obiectivului de investiție** - 10% din evaluarea finală (maxim 10 puncte).

Cuprinde durata ofertată pentru realizarea investiției - punctaj maxim ce poate fi obținut: 10 puncte (P2). Oferta cu durata cea mai mică de realizare asumat obține 10 puncte. Pentru celelalte oferte, punctajul se calculeazǎ astfel:

P2 = (Tmin/Tof)x10, unde:

P2 = punctajul obținut de către oferta aflată în evaluare;

Tmin = cea mai mică durata de realizare a ofertelor admisibile;

Tof = durata de realizare a ofertei aflată în evaluare.

**II.** **Factorul preț:**

- 40% din evaluarea finală (maxim 40 puncte)

Factorul preț are o pondere de 40% din totalul criteriului de atribuire, căruia îi corespunde un maximum de 40 puncte (P3), astfel:

Pentru cel mai scăzut dintre prețurile ofertelor admisibile se acordă punctajul maxim alocat factorului de evaluare, respectiv 40 de puncte.

Pentru restul ofertelor admisibile, punctele se vor calcula utilizând următoarea formulă:

Ppreț = (Preț min/Preț oferta evaluată)x40, unde:

Ppreț = punctajul obținut de către oferta aflată în evaluare;

Preț min= cel mai scăzut dintre prețurile ofertelor admisibile;

Preț oferta evaluată = prețul ofertei aflată în evaluare.

Punctajul final se va stabili dupǎ efectuarea mediei aritmetice a punctajelor acordate de către fiecare membru al juriului la fiecare factor de evaluare.

Având în vedere faptul că obiectivul concursului de idei este selectarea celei mai bune soluții artistice pentru realizarea și amplasarea monumentului de for public, oferta care nu întrunește minim 80 de puncte în urma evaluării, va fi declarată neconformă. În cazul ȋn care niciunul dintre concurenți nu ȋntruneşte minimum 80 puncte, procedura de atribuire se va relua, în aceleași condiții.

**Notă:**

*Termenele de avizare nu intră în durata de execuție. Ofertele care prezintă un termen de realizare a monumentului de for public mai mare de 8 luni, vor fi declarate neconforme.*

**7. PREMII**

În vederea stimulării participării la concurs și creativității autorilor, se vor acorda premii pentru locurile I, II și III, în valoare totală de 100.000 lei, după cum urmează:

**Premiul I - 85.000 lei\***

**Premiul II - 10.000 lei**

**Premiul III - 5.000 lei**

Sumele cuvenite ca premii se impozitează potrivit Codului fiscal în vigoare.

Concursul de se va desfăşura într-o etapă.

Decizia juriului privind desemnarea câștigătorului este obligatorie pentru Promotor. În urma acestui concurs, promotorul va contracta conform prevederilor legale elaborarea serviciilor de proiectare, execuție şi asistenţă tehnică, cu titularul proiectului declarat câștigător..

**\*** Titularul proiectului declarat câștigător va trebui să întocmească și să predea Municipiul Târgu Mureș, proiectul D.T.A.C. și P.T. cu D.E., cât și toate documentele necesare obținerii avizelor și acordurilor în vederea obținerii autorizației de construire. Doar plata taxelor pentru avize și acorduri va fi suportată de către Municipiul Târgu Mureș.

În cazul în care Promotorul nu ajunge să încheie contractul de servicii de execuție cu câștigătorul, din motive care nu îi sunt imputabile, are dreptul să invite, în vederea încheierii contractului, la procedura de negociere fără publicarea prealabilă a unui anunț de participare concurenții clasați pe următoarele locuri, în ordinea descrescătoare stabilită de juriu.

**8. PRELUCRAREA DATELOR CU CARACTER PERSONAL**

Participanții înțeleg că înscrierea și participarea la concurs presupune prelucrarea de date cu caracter personal, în scopul desfășurării concursului, acordării premiilor și îndeplinirii obligațiilor prevăzute de lege în sarcina Promotorului.

Prin participarea la acest concurs, mai exact prin completarea formularului de înscriere se prezumă luarea la cunoştinţă a regulamentului şi consimţământul participantului pentru procesarea datelor sale cu caracter personal de către Promotor.

Promotorul se angajează să prelucreze datele cu caracter personal în conformitate cu prevederile Regulamentului (UE) 2016/679 privind protecția persoanelor fizice în ceea ce privește prelucrarea datelor cu caracter personal și cu prevederile Legii nr. 190/2018**.**

**9. LITIGII**

În cazul unor potențiale conflicte apărute între Promotor/Organizator și participanții la concurs, acestea vor fi soluționate pe cale amiabilă. Dacă nu este posibilă soluționarea pe cale amiabilă, părțile implicate vor înainta conflictele spre soluționare instanțelor competente din România.

În cazul apariții unor reclamații/litigii din partea terților privind drepturile de autor și conexe aferente proiectelor depuse la concurs, întreaga responsabilitate revine concurentului care a prezentat proiectul.

**10. CONTESTAREA REZULTATELOR**

Decizia Juriului privind rezultatele concursului de soluții poate fi contestată conform prevederilor legislației în vigoare.

**11. ANULAREA CONCURSULUI**

Anularea concursului de idei se poate face numai cu respectarea prevederilor art. 212 din Legea nr. 98/2016 *privind achizițiile publice.* În cazul anulării concursului, acesta se va reprograma în aceleași condiții.

**12. DISPOZIȚII FINALE**

Prin participarea la concurs și prin completarea, semnarea și expedierea formularului de participare, concurenții confirmă acordul lor pentru prezentul regulament, căruia urmează să se conformeze.

Promotorul/organizatorul nu este responsabil în cazul în care un concurent desemnat câştigător nu poate fi contactat datorită datelor de contact incorect completate/comunicate cu ocazia înscrierii în concurs.

Regulamentul concursului este parte integrantă a documentației de concurs și prin participarea la acest concurs, participantii sunt de acord să se conformeze prezentului Regulament.